wickkiey/tamil-wikipedia-markdown huggingface dataset:
# இரா. சூ. கவாய்


**இராமகிருஷ்ணா சூர்யாபன் கவாய்** (*Ramkrishna Suryabhan Gavai*) (30 அக்டோபர் 1929 - 25 ஜூலை 2015), "தாதாசாகேப் கவாய்" என்று பிரபலமாக அறியப்படும் இவர், ஓர் இந்திய அரசியல்வாதியும், சமூக ஆர்வலரும், அம்பேத்கர் இயக்கத்தின் மூத்த தலைவரும், இந்திய குடியரசுக் கட்சியின் (கவாய்) நிறுவனரும் ஆவார். இவர் அம்பேத்கரின் சித்தாந்தக் கட்சியான இந்தியக் குடியரசுக் கட்சியின் தலைவராக இருந்தார். இந்தக் கட்சியின் மூலம், இவர் அரசியலிலும், சமூகத் துறைகளிலும் பல பணிகளைச் செய்தார். பல்துறையறிஞரான இவர், அம்பேத்கருடன் பணியாற்றினார். இவர் பீகார், சிக்கிம், கேரளா ஆகிய மூன்று மாநிலங்களின் ஆளுநராக இருந்தார். அத்துடன் இந்திய பாராளுமன்றத்தில், மக்களவையிலும், மாநிலங்களவையிலும் உறுப்பினராகப் பணியாற்றியுள்ளார். மகாராட்டிரா சட்டமன்றத்தில் மேலவை உறுப்பினராக 30 ஆண்டுகள் இருந்தார். அந்த சமயத்தில் அதன் தலைவராகவும், துணை தலைவரராகவும், எதிர்க்கட்சி தலைவராகவும் பணியாற்றினார்.  

## வாழ்க்கையும் தொழிலும்
கவாய், 1929 ஆம் ஆண்டு மகாராட்டிராவின் அமராவதி மாவட்டத்தில் தர்யாபூரில் பிறந்தார். அம்பேத்கரையும், பௌத்தத்தையும் பின்பற்றினார். தொழிலில் விவசாயியான இவர் தீவிர மல்யுத்த வீரராவார் . 1964 முதல் 1994 வரை, இவர் மகாராட்டிரா சட்டமன்ற மேலவை உறுப்பினராக இருந்தார். அந்த நேரத்தில், 1968 முதல் 1978 வரை மேலவையின் துணைத் தலைவராகவும், 1978 முதல் 1984 வரை தலைவராகவும், 1986 முதல் 1988 வரை, 1990 முதல் 1991 வரை என இரண்டு முறை மேலவையில் எதிர்க்கட்சித் தலைவராகவும் இருந்தார்.  

### ஆளுநர்
1998 ஆம் ஆண்டில், இவர் அமராவதி மக்களவைத் தொகுதியிலிருந்து பன்னிரென்டாவது மக்களவைக்குத் தேர்ந்தெடுக்கப்பட்டார். ஜூன் 2006 இல் இவர் பீகார் ஆளுநரானார். 13 ஜூலை 2006 முதல் 12 ஆகஸ்ட் 2006 வரை சிக்கிமின் பொறுப்பு ஆளுநராக இருந்தார். 26 ஜூன் 2008 அன்று, கேரள ஆளுநராக நியமிக்கப்பட்டார்.  

இவர், குஸ்தா மித்ரா விருதையும், அமைதி மற்றும் நல்லிணக்கத்துக்கான தேசிய ஒருங்கிணைப்பு விருதுகளையும் பெற்றுள்ளார்.
# பூஷண் இராமகிருஷ்ண கவாய்



**பூசண் இராமகிருஷ்ணா கவாய்** (*Bhushan Ramkrishna Gavai*, பிறப்பு: 24 நவம்பர் 1960), மே 14 2025 முதல் இந்திய உச்சநீதிமன்றத்தின் 52-ஆவது தலைமை நீதிபதியாகப் பணியாற்றி வருகிறார். இவர் மும்பை உயர் நீதிமன்றத்தின் முன்னாள் நீதிபதியாக இருந்தார். மேலும் இவர் சில தேசிய சட்டப் பல்கலைக்கழகங்களின் வேந்தராகவும் பணியாற்றி வந்தார். இவர் தேசிய சட்ட சேவை ஆணையத்தின் தலைமை அலுவல் புரவலராகவும் உள்ளார்.  

நாக்பூரிலுள்ள மகாராட்டிரா தேசியச் சட்டப் பல்கலைக்கழகத்தின் முதல்வராக இருந்தார். உச்சநீதிமன்றத்தின் தலைமை நீதிபதியாக இருந்த சஞ்சீவ் கண்ணா மே 13 அன்று ஓய்வு பெற்றதைத் தொடர்ந்து தலைமை நீதிபதியாகப் பதவியேற்றார்.  

## குடும்பம்
கவாய், முன்னாள் பாரளுமன்ற உறுப்பினரும் முன்னாள் ஆளுனருமான இரா. சூ. கவாய் - கமலா இணையருக்கு மகனாகப் பிறந்தார். இவரது தந்தை இந்தியக் குடியரசுக் கட்சி (கவாய்) பிரிவை நிறுவி நடத்தி வந்தார். இவரது சகோதரர் இராஜேந்திர கவாயும் ஓர் அரசியல்வாதியாவார். இவரது குடும்பம் அம்பேத்கரால் ஈர்க்கப்பட்டு பௌத்த மதத்தைப் பின்பற்றுகிறது.
# வி. நா. கரே


**விசுவேசுவர் நாத் கரே** (*Vishweshwar Nath Khare*), இந்தியாவின் 33<sup>வது</sup> தலைமை நீதிபதியாக இருந்தார், 19 திசம்பர் 2002 முதல் 2 மே 2004 வரை பணியாற்றினார். இவர் தலைமை நீதிபதி பதவிக்கு உயர்த்தப்படுவதற்கு முன்பு 21 மார்ச் 1997 முதல் இந்திய உச்ச நீதிமன்றத்தின் நீதிபதியாக இருந்தார்.  

## ஆரம்ப கால வாழ்க்கை
கரே, அலகாபாத்தில் 2 மே 1939 இல் பிறந்தார். தனது வாழ்நாளின் பெரும்பகுதியை அலகாபாத்தில் கழித்தார். மேலும், அலகாபாத் புனித சூசையப்பர் கல்லூரியில் தனது பள்ளிப்படிப்பை முடித்தார். மேலும் அலகாபாத் பல்கலைக்கழகத்தில் பயின்றார். கரே முதல் வகுப்பு துடுப்பாட்ட வீரர் ஆவார், 1958இல் ரஞ்சிக் கோப்பை போட்டிகளில் உத்தரபிரதேச மாநிலத்திற்காக விளையாடினார்.  

## சட்டத் தொழில்
1961 இல் அலகாபாத் உயர் நீதிமன்றத்தில் வழக்கறிஞராக தனது வாழ்க்கையைத் தொடங்கினார். பின்னர், உத்தரபிரதேச அரசின் தலைமை நிலை ஆலோசகராக நியமிக்கப்பட்டார். 25 சூன் 1983இல், இவர் அலகாபாத் உயர் நீதிமன்ற நீதிபதியாக நியமிக்கப்பட்டார். 1996ஆம் ஆண்டின் முற்பகுதியில், கல்கத்தா உயர் நீதிமன்றத்தின் தலைமை நீதிபதியாக நியமிக்கப்பட்டார். ஓராண்டு கழித்து இந்தியாவின் உச்ச நீதிமன்றத்திற்கு உயர்த்தப்பட்டார்.  

### நெருக்கடி நிலை
1975 இல் வழக்கறிஞராக, இவரும் இவரது மாமா எஸ். சி கரே ஆகியோர் தேர்தல் முறைகேடுகளைக் குற்றம் சாட்டி ராஜ் நாராயணனுக்கு எதிரான புகழ்பெற்ற வழக்கில் இந்தியப் பிரதமர் இந்திரா காந்தியை பிரதிநிதித்துவப்படுத்தினர். உச்சநீதிமன்றத்தில் மேல்முறையீடு செய்யப்படும் வரை உயர் நீதிமன்றத்தின் உத்தரவைப் பெற்ற வழக்கை நடத்தும் பொறுப்பு இவருக்கு இருந்தது. இதன் மூலம் 1947இல் சுதந்திரம் பெற்ற பிறகு, இந்திய அரசியலமைப்பில் நெருக்கடி நிலை ஏற்பட உச்ச நீதிமன்றத்தின் முடிவு வழிவகுத்தது.  

### குஜராத் வன்முறை
இவர், இந்தியாவின் தலைமை நீதிபதியாக இருந்த காலத்தில் கோத்ரா தொடருந்து எரிப்பைத் தொடர்ந்து குஜராத்தில் நடந்த வன்முறைக்குப் பிறகு நீதி அமைப்பு தோல்வியை எதிர்கொண்டதாகக் கூறினார். பெஸ்ட் பேக்கரி வழக்கை மீண்டும் விசாரிப்பதற்கான இவரது முடிவு வன்முறையால் பாதிக்கப்பட்டவர்களுக்கு சில உதவிகளை வழங்கியது.  

## ஓய்வுக்குப் பின்
இந்தியாவின் தலைமை நீதிபதியாக இருந்து ஓய்வு பெற்ற பிறகு, கரே தேசியத் தொலைக்காட்சிகளிலும், ஊடகங்களிலும் நீதித்துறை பிரச்சினைகள் குறித்து அவ்வப்போது கருத்து தெரிவிக்கிறார். ஜெசிகா லால் கொலை வழக்கு குறித்த இவரது கருத்துக்கள் குஜராத் கலவரத்தின் போது வெளிப்படுத்தப்பட்ட உணர்வுகளை எதிரொலித்தன. இவர் சார்க்கண்ட் மத்திய பல்கலைக்கழகத்தின் முதல்வராகவும் நியமிக்கப்பட்டார்.  

## விருதுகள்
2006ஆம் ஆண்டில் இந்தியாவில் வழங்கப்படும் இரண்டாவது மிக உயர்ந்த குடிமகன் கௌரவமான பத்ம விபூசண் விருது இவருக்கு வழங்கப்பட்டது.
# இராணிப்பேட்டை மாவட்டத்திலுள்ள கல்வி நிலையங்கள்


**இராணிப்பேட்டை மாவட்டத்திலுள்ள** கல்வி நிலையங்கள் என்பது தமிழகத்தின் இராணிப்பேட்டை மாவட்டத்திலுள்ள கல்வி நிலையங்களைப் பற்றியதாகும்.  

## கல்லூரிகள்
### கலை அறிவியல் கல்லூரிகள்
- ஆற்காடு ஸ்ரீ மகாகலட்சுமி மகளிர் கல்லூரி, விளப்பாக்கம்
- சி.அப்துல் ஹக்கீம் கலை மற்றும் அறிவியல் கல்லூரி
- திருவள்ளுவர் பல்கலைக்கழகம் கல்லூரி கலை மற்றும் அறிவியல் அரக்கோணம்
- எம். எம். ஈ. எஸ் மகளிர் கலை மற்றும் அறிவியல் கல்லூரி

### பொறியியல் கல்லூரிகள்
- சி. அப்துல் அக்கீம் பொறியியல் மற்றும் தொழில்நுட்பக் கல்லூரி

## பள்ளிகள்
- இஸ்லாமியா ஆண்கள் மேல்நிலைப் பள்ளி
- இஸ்லாமியா பெண்கள் மேல்நிலைப் பள்ளி
- இஸ்லாமியா சிறுவர்களுக்கான ஆரம்பப் பள்ளி
- இஸ்லாமியா பெண்களுக்கான ஆரம்பப் பள்ளி
- ஹக்கீம் மெட்ரிக் பள்ளி
- எஃப்.எம் ஆரம்ப பள்ளி
- ஆர்.ஏ. ஆரம்ப பள்ளி
# எம். வி. சிதம்பரம்

**எம். வி. சிதம்பரம்** (*M V CHIDAMBARAM*) என்பது இந்தியாவைச் சேர்ந்த ஒரு பயணிகள் கப்பல் ஆகும். 1966 இல் கட்டப்பட்ட இக்கப்பல் 174 மீட்டர் நீளமும், 24 மீட்டர் அகலமும் கொண்டது. 7020 தொன் எடை கொண்ட கப்பலானது. பயணிகளையும் பொருட்களையும் ஏற்றியபிறகு 17,226 தொன் எடையுள்ளதாக இருக்கும்.  

இக்கப்பலானது 1985 பெப்ரவரியில் சிங்கப்பூரில் இருந்து சென்னை நோக்கி வந்து கொண்டிருந்தது. கப்பலில் 700 பயணிகளும், 150 பணியாளர்களும் இருந்தனர். சென்னையில் இருந்து 180 மைல் தொலைவில் கப்பல் வந்து கொண்டிருந்தபோது, இரண்டாம் வகுப்பு பயணிகள் அறையில் தீவிபத்து ஏற்பட்டது. இந்த தீ 12 மணிநேரத்தில் கட்டுக்குள் கொண்டுவரப்பட்டது. என்றாலும் தீயாலும், மூச்சுத் திணறியும், நெரிசலில் சிக்கியும் 18 பேர் இறந்தனர், 16 பேர் வரையில் காணாமல் போயினர், என்று அப்போது தகவல்கள் வெளியாயின. இறுதியில் மொத்தம் 28 பேர் இறந்தார்கள் என தெரியவந்தது. இந்த விபத்து குறித்து ஆராய்ந்த தடய அறிவியல் நிபுணன் முனைவர் பி. சந்திரசேகரன் இந்த தீவிபத்தானது முதலில் உணவுக் கூடத்தில் ஏற்பட்டுள்ளது. அது புகைப் போக்கி அருகே பதுக்கி வைக்கபட்டிருந்த நைலான் துணிகளில் பற்றி, பின்னர் புகைப்போக்கி குழாய் வழியே இரண்டாம் வகுப்பு பயணிகள் அறைக்கு பரவி உயிரிழப்பை ஏற்படுத்தியது என கண்டறிந்தார்.
# திருப்பூர் மாவட்டத்திலுள்ள கல்வி நிலையங்கள்

**திருப்பூர் மாவட்டத்திலுள்ள** கல்வி நிலையங்கள் என்பது தமிழகத்தின் திருப்பூர் மாவட்டத்திலுள்ள கல்வி நிலையங்களைப் பற்றியதாகும்.  

## கல்லூரிகள்

### கலை அறிவியல் கல்லூரிகள்
- எல். ஆர். ஜி. அரசினர் மகளிர் கலைக் கல்லூரி, திருப்பூர்
- சிக்கண்ணா அரசினர் கலைக் கல்லூரி
- அரசினர் கலைக் கல்லூரி, உடுமலைப்பேட்டை
- அரசினர் கலைக் கல்லூரி, காங்கேயம்
- செயின்ட் ஜோசப் மகளிர் கல்லூரி
- டெர்ப்ஸ் அகாடமி கலை மற்றும் அறிவியல் கல்லூரி, கோவில்பாளையம்புதூர்
- சேரன் மகளிர் கல்லூரி, திருப்பூர்
- சேரன் கலை மற்றும் அறிவியல் கல்லூரி
- நேரு கலை மற்றும் அறிவியல் கல்லூரி, திருப்பூர்
- நிஃப்ட் டி பின்னலாடை தொழில்நுட்பக் கல்லூரி, திருப்பூர்
- பார்க் கல்லூரி, திருப்பூர்
- திருப்பூர் குமரன் மகளிர் கல்லூரி, திருப்பூர்
- கருப்பண்ணன் மாரியப்பன் கல்லூரி, திருப்பூர்
- கமலம் கலை மற்றும் அறிவியல் கல்லூரி
- ஏ.வி.பி. கலை மற்றும் அறிவியல் கல்லூரி, செட்டிப்பாளையம்
- சேரன் கலை அறிவியல் கல்லூரி, காங்கயம்
- ஸ்ரீ ஜிவிஜி விசாலாட்சி மகளிர் கல்லூரி, உடுமலைப்பேட்டை

### மேலாண்மை கல்லூரிகள்
- ஸ்ரீ குரு சர்வா மேலாண்மை கல்வி நிறுவனம்

### கல்வியியல் கல்லூரிகள்
- செண்டரி அறக்கட்டளை கல்வியியல் கல்லூரி, திருப்பூர்
- A.G. கல்வியியல் கல்லூரி, திருப்பூர்.
- ஜெயந்தி கல்வியியல் கல்லூரி, திருப்பூர்

### ஆசிரியர் பயிற்சி கல்லூரிகள்
- ஏ.ஜி. ஆசிரியர் பயிற்சி நிறுவனம்,
- திருப்பூர் செண்டரி அறக்கட்டளை ஆசிரியர் நிறுவனம், திருப்பூர்,
- டி.கே.டி. மகளிர் ஆசிரியர் பயிற்சி நிறுவனம், திருப்பூர்,
- ஜெயந்தி ஆசிரியர் பயிற்சி நிறுவனம், திருப்பூர்
- மகாலட்சுமி ஆசிரியர் பயிற்சி நிறுவனம், திருப்பூர்

## பொறியியல் கல்லூரிகள்
- சசூரி பொறியியல் கல்லூரி, விஜயமங்கலம்
- ஏஞ்சல் பொறியியல் மற்றும் தொழில்நுட்பக் கல்லூரி, திருப்பூர்
- நளினி இன்ஸ்டிடியூட் ஆப் இன்ஜினியரிங் அண்ட் டெக்னாலஜி, தாராபுரம்
- ஈரோடு பில்டர் எஜுகேஷனல் டிரஸ்ட், எஸ் இன்ஸ்டிடியூஷன்ஸ், காங்கேயம்
- ஜெயூர் ஸ்ரீராம் டெக்னாலஜி கல்லூரி, திருப்பூர்
- புரோபசனல் கல்வி குழுமங்கள், திருப்பூர்
- ஜெய் ஸ்ரீராம் கல்வி குழுமங்கள், அவினாசிபாளையம்
- ஸ்காட் தொழில்நுட்பக் கல்லூரி, பல்லடம்
- ஜெய்ரூபா பொறியியல் கல்லூரி, காங்கேயம்
- ஸ்ரீ ராமநாதன் பொறியியல் கல்லூரி, திருப்பூர்
- மகாராஜா பொறியியல் கல்லூரி, திருப்பூர்

### பாலிடெக்னிக் கல்லூரிகள்
- மகாராணி பாலிடெக்னிக் கல்லூரி, தாராபுரம்
- என்வி பாலிடெக்னிக் கல்லூரி, உடுமலைப்பேட்டை
- சக்தி பேஷன் தொழில்நுட்ப நிறுவனம், பெரியபாளையம்
- வின்னர்ஸ் பாலிடெக்னிக் கல்லூரி, திருப்பூர்
- திரு ராமகிருஷ்ணா நல்லம்மை பாலிடெக்னிக் கல்லூரி, திருப்பூர்
- ருத்ரவேணி முத்துசாமி பாலிடெக்னிக் கல்லூரி, திருப்பூர்
- ஈரோடு இரசாயன தொழில்நுட்ப பாலிடெக்னிக் கல்லூரி, திருப்பூர்

### தொழில் பயிற்சி நிறுவனங்கள்
- அரசினர் தொழிற்பயிற்சி நிலையம் தாராபுரம்
- அரசினர் தொழிற்பயிற்சி நிலையம் திருப்பூர்

## மருந்தியல் கல்லூரிகள்
- திருப்பூர் கலைமகள் மருந்தியல் கல்லூரி, திருப்பூர்

### செவிலியர் பயிற்சி கல்லூரிகள்
- சாரா செவிலியர் பயிற்சி கல்லூரி, தாராபுரம்
- சிவபார்வதி மன்றாடியார் செவிலியர் பயிற்சி கல்லூரி, திருப்பூர்
- நியூ ரேவதி செவிலியர் பயிற்சி கல்லூரி
# ஓரிக்கை காஞ்சிப் பெரியவர் மகா மண்டபம்

**காஞ்சிப் பெரியவர் மகா மண்டபம்**, தமிழ்நாட்டின் காஞ்சிபுரம் நகராட்சியின் ஓரிக்கைப் பகுதியில் பாயும் பாலாற்றங்கரையில் காஞ்சி சங்கர மடத்தின் 68-வது மடாதிபதியான சந்திரசேகர சரசுவதி நினைவாக 2011-ஆம் ஆண்டில் நிறுவப்பட்ட கருங்கல் மண்டபம் ஆகும். இம்மண்டபத்தில் காஞ்சிப் பெரியவர் சந்திரசேகர சரசுவதியின் கருவறை அமைந்துள்ளது. மகா மண்டப வளாகம் 12 ஏக்கர் பரப்பளவு கொண்டது. இம்மகா மண்டபம் முதல் குடமுழுக்கு 3 பிப்ரவரி 2011 அன்று காஞ்சி சங்கர மடத்தின் 69-வது மடாதிபதி ஜெயந்திர சரஸ்வதி தலைமையில் நடைபெற்றது. இரண்டாவது குடமுழுக்கு காஞ்சி சங்கர மடத்தின் 70-வது மடாதிபதி விசயேந்திர சரசுவதி தலைமையில் 22 சூன் 2018 அன்று நடைபெற்றது.  

முழுவதும் கருங்கற்களால் கட்டப்பட்ட மகா மண்டபம், 100 அழகிய சிற்ப வேலைபாடுகளுடன் கூடிய கல் துாண்களைக் கொண்டது. இது மகா சுவாமியின் 100 வயதை குறிப்பிடுவதாக உள்ளது. சேர, சோழ, பல்லவர் கால கட்டக்கலை முறைப்படி இரண்டு குதிரை, சிங்கம், அதன் வாயில் உருளும் பந்து உள்ளது. மகா மண்டபத்தின் பாவுக் கற்களின் நடுவில் கற்சங்கிலியும் தொங்கவிடப்பட்டுள்ளது. மகா மண்டபத்தின் சந்திரசேகர சரசுவதியின் கருவறை மேல் 100 அடி உயர விமானம் கொண்டுள்ளது.  

இங்குள்ள நந்தி மண்டபம் 16 தூண்களைக் கொண்டது. இந்த மண்டபத்தில் 50 டன் எடையில் ஒரே கல்லால் ஆன நந்தி சிலை உள்ளது. நந்தி மண்டபம் அருகே 45 அடி உயரத்தில் ஒரே கல்லால் ஆன தீப ஸ்தம்பம் அமைக்கப்பட்டுள்ளது. மகா மண்டபத்தின் முகப்பில் உள்ள 48 அடி உயரம் கொண்ட ராஜகோபுரமும் கருங்கல்லால் கட்டப்பட்டுள்ளது.  

மகா மண்டபத்தை சுற்றி 12 அடி அகலத்திற்கு கருங்கல் நடைபாதை அமைக்கப்பட்டுள்ளது. மகா மண்டப குளம் எண்கோணத்தில் வடிவமைத்து கட்டப்பட்டுள்ளது. அதன் நடுவே யாழி மண்டபம் அமைக்கப்பட்டுள்ளது.  
## மணி மண்டபம் தர்சன நேரம்
- காலை: 8 மணி முதல் மதியம் 12.30 வரை
- மாலை: 4.00 மணி முதல் 7.30 மணி வரை
## மகா மண்டபம் அடையும் வழி
காஞ்சிபுரத்திலிருந்து 3 கிலோ மீட்டர் தொலைவில் உத்திரமேரூர் சாலையில் ஓரிக்கை பகுதியில் அமைந்துள்ளது. அஞ்சல் சுட்டு எண் 631601
# சந்தியாவந்தனம் (இந்து சமயம்)

, கும்பகோணம், தமிழ்நாடு]]  
**சந்தியாவந்தனம்** (**Sandhyavandanam**) , ஒரு நாளைக்கு மூன்று வேளைகளில் சூரியனை பகவானை நினைத்து காயத்திரி மந்திரத்தை ஜெபம் செய்வதாகும். முதல் சந்தியாவந்தனம் இரவும் பகலும் சந்திக்கும் விடியற்காலைப் பொழுதில் சூரியோதயத்துக்கு முன் (காலை மணி 5.00 முதல் 5.45 வரை) *பிராத சந்தியாவந்தனம்* செய்யப்படும். இரண்டாவதாக சூரியன் உச்சி வானில் இருக்கும் பொழுதில் *மாத்யானிக சந்தியாவந்தனம்* (மதியம் 12.00 முதல் 12.30 வரை) செய்யப்படும். மூன்றாவதாக பகலும் இரவும் சந்திக்கும் வேளையில் சூரியன் அஸ்தமிக்கும் முன்பு பொழுது புலரும் (மாலை 5.00 மணி முதல் 6.00 மணிக்குள்) காலத்தில் *சாயம் சந்தியாவந்தனம்* செய்யப்படும். சந்தியாவந்தனத்தை உபநயனம் ஆன அனைவரும் அன்றாடம் செய்ய வேண்டிய செயல் ஆகும். சந்தியாவந்தனம் என்பது உடல் மற்றும் ஆன்மா ஆகிய இரண்டுக்கும் ஆரோக்கியத்தை தரக்கூடிய செயலாகும். நாம் செய்யும் சந்தியாவந்தனம் அர்க்யம், ஜபம் வலிமையில் தான் சூரியனின் தேர் தங்கு தடையின்றி ஓட வேண்டும் என்ற நம்பிக்கையாகும்.  

## சந்தியா என்பதன் பொருள்
சர் மானியர்-வில்லியம்சு சந்தியா என்றால் அந்தி (இரவுக்கும் பகலுக்கும் இடையிலான காலம்) என்றும், "மேற்கூறிய மூன்று பிரிவுகளில் பிராமணர்களும் இருமுறை பிறந்த ஆண்களும் செய்யும் மதச் செயல்கள்" என்றும் மொழிபெயர்த்தார்.  

## இதனையும் காண்க
- சந்தியாவந்தனம் (சைவ சமயம்)
- காயத்ரி மந்திரம்
# கல்ப் நியூஸ்

**கல்ப் நியூஸ் ** (en:Gulf News தமிழில் - வளைகுடா செய்தி) ஐக்கிய அரபு எமிரேட்ஸின்,துபாயிலிருந்து 1978 ஆம் ஆண்டு முதல் வெளியிடப்பட்டு வரும் ஒரு ஆங்கில தினசரி செய்தித்தாள். தற்போது ஐக்கிய அரபு எமிரேட் முழுவதும் மற்றும் பிற பாரசீக வளைகுடா நாடுகளிலும் விநியோகிக்கப்படுகிறது. இதன் இணையதள பதிப்பு 1996 ஆம் ஆண்டில் துவங்கப்பட்டது.  

## வரலாறு
கல்ப் நியூஸ் 30 செப்டம்பர் - 1978 ஆண்டில் அமீரக தொழிலதிபர் அப்துல் வஹாப் கலாதாரியால் சிறுபத்திரிகை வடிவத்தில் துவங்கப்பட்டது. இதன் அலுவலகம் துபாய் விமான நிலைய சாலையில் அப்பொழுது அமைந்திருந்தது.  

நவம்பர் 1984 இல், அமீரகத்தின் மூன்று தொழிலதிபர்கள், இந்நிறுவனத்தினை வாங்கி அல் நிஸ்ர் என்ற பதிப்பகத்தை உருவாக்கினர். நாளிதழின் புதிய உரிமையாளர்கள் ஒபைத் ஹுமைத் அல் தாயிர், அப்துல்லா அல் ரோஸ்தாமணி மற்றும் ஜுமா அல் மஜித். புதிய உரிமையாளர்களின் கீழ், கல்ப் நியூஸ் (வளைகுடா செய்திகள்) 10 டிசம்பர் 1985 இல் மீண்டும் துவங்கப்பட்டு பொதுமக்களுக்கு இலவசமாக விநியோகிக்கப்பட்டது. பிப்ரவரி 1986 முதல் ஒரு திர்ஹத்திற்க்கு விற்பனை செய்யப்பட்டு வருகின்றது.  

## பிற நாடுகளில்
1986 இல் புதிய வளாகத்திற்குச் சென்ற பிறகு, செய்தித்தாள்களை பிற வளைகுடா நாடுகளுக்கு விநியோகிக்கத் தொடங்கின: செப்டம்பர் 1987 முதல் பகுரைனிலும், ஏப்ரல் 1989 முதல் ஓமனிலும், மார்ச் 1989 முதல் சவுதி அரேபியாவிலும், ஏப்ரல் 1989 முதல் கத்தாரிலும், ஆகஸ்ட் 1988 முதல் [[பாகித்தான்|பாகிஸ்தானிலும் விநியோகிக்கப்பட்டு வருகின்றது. அதன் வாசகர்களுக்கு சிறந்த உள்ளூர் கவரேஜ் வழங்குவதற்காக, வளைகுடா செய்தி பல்வேறு பணியகங்களைத் திறந்தது: அபுதாபி பணியகம் 1982 இல் திறக்கப்பட்டது; ஜனவரி 1988 இல் பகுரைன் பணியகம், 1989 இல் ஓமன் பணியகம், ஆகஸ்ட் 1990 இல் மணிலா பணியகம், 1994 இல் அல் ஐன் பணியகம், மே 1995 இல் சார்ஜா அமீரகம் பணியகம் நவம்பர் 1995 இல்புதுடெல்லி பணியகம் திறக்கப்பட்டு செயல்பட்டு வருகின்றது.
# இலங்கை தகவல் தொழில்நுட்ப சங்கம்


**இலங்கை தகவல் தொழில்நுட்ப சங்கம்**, ( **ITSSL** ) என்பது இலங்கையின் கொழும்பில் அமைந்துள்ள ஒரு தகவல் தொழில்நுட்ப நிறுவனம் ஆகும். அமைப்பின் முக்கிய நபர்கள் ராஜீவ் யாசிரு குருவிடேகே, அச்சின் புத்திகா மற்றும் இசுரு சாமாரா.  

## அமைப்பு
ITSSL 2019 இல் நிறுவப்பட்டது. ஐடிஎஸ்எஸ்எல் முறையே ராஜீவ் யாசிரு குருவிடேகே தலைவராகவும், இசுரு சாமாரா துணைத் தலைவராகவும் உள்ளார். இதன் தலைமையகம் நுகேகொடவில் அமைந்துள்ளது. சைபர் பாதுகாப்பு தொடர்பான இலங்கைச் சட்டம் மற்றும் தரவுப் பாதுகாப்பு குறித்த முன்மொழியப்பட்ட சட்டம் ஆகியவை ஐடிஎஸ்எஸ்எல் மற்றும் ஐடிஎஸ்எஸ்எல்லின் சில முக்கிய புள்ளிகளாக இருந்தன.. சைபர் பாதுகாப்பு சட்டம் மற்றும் தரவு பாதுகாப்பு சட்டம் குறித்த உத்தேச சட்டம் குறித்த விவாதங்கள் மற்றும் கருத்துகளில் ஐடிஎஸ்எஸ்எல் முக்கியப் பங்கு வகித்தது.
# கோபால் வல்லப் பட்நாயக்


**நீதிபதி கோபால் வல்லவ் பட்டநாயக்** (*Justice Gopal Ballav Pattanaik*) (பிறப்பு 19 டிசம்பர் 1937) ஓர் இந்திய வழக்கறிஞர் ஆவார். பின்னர் ஒடிசா உயர் நீதிமன்ற அமர்வின் நிரந்தர நீதிபதியாகவும், பாட்னா உயர் நீதிமன்றத்தின் தலைமை நீதிபதியாகவும் 19 ஆண்டுகள் பணியாற்றினார். பின்னர், இந்திய உச்ச நீதிமன்றத்தின் 32<sup>வது</sup> தலைமை நீதிபதியானார். 2002ஆம் ஆண்டில், குடியரசுத் தலைவர் அப்துல் கலாமால் இந்தியத் தலைமை நீதிபதியாக நியமிக்கப்பட்டார்.  

## ஆரம்பகால வாழ்க்கையும் கல்வியும்
19 திசம்பர் 1937 அன்று இந்தியாவின் ஒடிசா- பிதுலதா தேய் ஆகியோரின் மூத்த மகனாகப் பிறந்தார். பட்நாயக் ஒடிசாவின் கட்டக்கில் வளர்ந்தார். பின்னர், ராவன்ஷா கல்லூரியில் படித்து பின்னர் அலகாபாத் பல்கலைக்கழகத்தின் ஈவிங் கிறிஸ்த்துவக் கல்லூரியில் அறிவியலில் பட்டம் பெற்றார். பின்னர் ஒடிசாவிலுள்ள உத்கல் பல்கலைக்கழகத்தின் மதுசூதனன் சட்டக் கல்லூரியில் சட்டப் பட்டம் பெற்றார்.  

## தொழில்
1962ஆம் ஆண்டில், இவர் ஒரிசா உயர் நீதிமன்றத்தில் வழக்கறிஞராக சேர்ந்தார். இவர், இந்திய உச்ச நீதிமன்றத்திலும் பயிற்சி பெற்றார். முதல் தலைமுறை வழக்கறிஞராக, இவரது வழக்கறிஞர் வாழ்க்கை மறைந்த வழக்கறிஞர் பிமல் பால், பாரிஸ்டர் பீரேந்திர மோகன் பட்நாயக் ஆகியோரின் அறைகளில் தொடங்கியது. நீதிபதி சௌரி பிரசாத் மகாபத்ரா இவரை வழக்கறிஞர் தொழில் செய்ய ஊக்குவிப்பதில் முக்கியப் பங்கு வகித்தார்.  

1971 இல், அவர் ஒரிசா மாநில அரசுக்கான நிலை ஆலோசகராக நியமிக்கப்பட்டார். 1974இல் இவர் கூடுதல் அரசு வழக்கறிஞராகவும், பின்னர் மாநில அரசு வழக்கறிஞராகவும் ஆனார். 1983இல், ஒரு நிரந்தர நீதிபதியாக ஒரிசா உயர் நீதிமன்றத்தின்]] அமர்வுக்கு உயர்த்தப்பட்டார். 1995இல், இவர் பாட்னா உயர் நீதிமன்றத்தின் தலைமை நீதிபதியாக நியமிக்கப்பட்டார். பாட்னா உயர் நீதிமன்றத்தில் சிறிது காலம் பணியாற்றிய பிறகு, இந்திய உச்ச நீதிமன்றத்தின் நீதிபதியாக உயர்த்தப்பட்டார். 8 நவம்பர் 2002 அன்று இந்தியாவின் 32வது தலைமை நீதிபதியாக பதவியேற்றார்.  

## சொந்த வாழ்க்கை
இவர் இப்போது தனது மனைவி மீராவுடன் புதுடில்லியில் வசிக்கிறார். இந்தியாவிலும் வெளிநாட்டிலும் நடுவராக செயல்படுகிறார். இவருக்கு அமர், அஞ்சன், ரிங்கு ஆகிய 3 குழந்தைகள் உள்ளனர்.
# ஈஷா ரெப்பா


**ஈஷா ரெப்பா** (*Eesha Rebba*) (பிறப்பு 19 ஏப்ரல் 1990) ஓர் இந்திய நடிகையாவார். இவர் முக்கியமாக தெலுங்குப் படங்களில் பணியாற்றுகிறார். அந்தக முந்து... ஆ தருவாத... (2013), *பந்திபோடு* (2015), ஓய் (2016), *அமி துமி* (2017), *தர்சகுடு* (2017), *அவே*(2018) போன்ற படங்களில் இவர் நடித்துள்ளார்  

## ஆரம்ப வாழ்க்கையும் தொழிலும்
ஈஷா ரெப்பா, வாரங்கல் நகரில் தெலுங்கு பேசும் குடும்பத்தில் பிறந்தார். மேலும் ஐதராபாத்தில் வளர்ந்தார்.  

ரெப்பா, 2012இல் லைஃப் ஈஸ் பியூட்டிஃபுல் படத்தின் மூலம் அறிமுகமானார். *அந்தக முந்து... ஆ தருவாத...* என்ற படத்தில் முக்கியக் கதாபாத்திரத்தில் தோன்றினார். இந்த படம் திரையரங்க வசூலில் வெற்றி பெற்றது. மேலும், தென்னாப்பிரிக்காவில் நடந்த சர்வதேச இந்தியத் திரைப்பட விழாவில் சிறந்த படமாகப் பரிந்துரைக்கப்பட்டது.  

2017இல் வெளியான *அமி துமி* என்ற காதல்-நகைச்சுவைத் திரைப்படத்தில் இவரது நடிப்பு பரந்த வரவேற்பைப் பெற்றது. மேலும், இவருக்கு இரண்டு விருதுகளைப் பெற்றுத் தந்தது. *அவே* (2018) படத்தில் ஒரு அகனள் பெண்ணின் கதாபாத்திரத்தில் நடித்தார். படத்தில் இவரது நடிப்பை விமர்சகர்கள் பாராட்டினர். பின்னர், அதே ஆண்டு இவர் *பிராண்ட் பாபு*, *அரவிந்த சமேத வீர ராகவா*, *சுப்ரமணியபுரம்*, *சவ்யசாச்சி* ஆகிய நான்கு படங்களில் நடித்தார். 2021 இல் *ஒட்டு* படத்தின் மூலம் மலையாள திரையுலகில் அறிமுகமானார். இப்படத்துக்காக வில்வித்தையையும், காலுதைச்சண்டையையும் கற்றார்.
# நபா நடேஷ்


**நபா நடேஷ்** (*Nabha Natesh*) ஓர் இந்திய நடிகையாவார். இவர் குறிப்பாக தெலுங்கு, கன்னடத் திரைப்படங்களில் தோன்றி வருகிறார். *வஜ்ரகயா* (2015), என்ற கன்னடப் படத்தில் சிவ ராஜ்குமார் இணையாக நடித்ததன் மூலம் அறிமுகமானார். ஊடகங்களாலும் தெலுங்குத் திரையுலகிலும் இவர் பிரபலமாக *ஸ்மார்ட் பியூட்டி* என்று குறிப்பிடப்படுகிறார்.  

## ஆரம்ப வாழ்க்கையும் தொழிலும்
நபா, தனது சொந்த ஊரான சிருங்கேரியில் பள்ளிப்படிப்பை முடித்தார். பின்னர் இவர் கர்நாடகாவின் உடுப்பியில் தகவல் தொழில்நுட்பத்தில் பொறியியல் படித்தார். தேசிய விருது பெற்ற இயக்குநர் பிரகாஷ் பெலவாடியின் கீழ் நாடகங்களில் நடிப்பதோடு விளம்பர மாதிரியாகவும் தொடங்கினார். நன்கு பயிற்சி பெற்ற பரதநாட்டியக் கலைஞரான இவர் பள்ளியிலும் கல்லூரி நாட்களிலும் பல போட்டிகளில் நடனமாடியுள்ளார். *பெமினா மிஸ் இந்தியா பெங்களூர் 2013* என்ற போட்டியின் முதல் 11 பேர் பட்டியலில் ஒருவராக இருந்தார். மேலும், *மிஸ் இன்டெலக்சுவல்* விருதையும் பெற்றார். அபிநய தரங்காவில் நடிப்பு பயிற்சி பெற்ற இவரது நாடக வாழ்க்கை பிரகாஷ் பெலவாடியின் கீழ் தொடங்கியது.  

## தொழில்
இவர் தனது 19வது வயதில் கன்னட நடிகர் சிவ ராஜ்குமாருக்கு இணையாக நடித்தார். இவரது நடிப்பில் 2015ஆம் ஆண்டு வெளியான *வஜ்ரகயா* திரைப்படம் கர்நாடகாவில் பல திரையரங்குகளில் 100 நாட்களுக்கு மேலும் திரையிடப்பட்டது. நபா விமர்சகர்களிடமிருந்தும் பார்வையாளர்களிடமிருந்தும் விமர்சன மதிப்பீட்டைப் பெற்றுள்ளார். விமர்சகர்கள் நாபாவின் நடிப்பைப் பாராட்டினர். மேலும் இவர், கன்னடத்தில் சிறந்த அறிமுக நடிகைக்கான பிலிம்பேர் விருதுக்கு பரிந்துரைக்கப்பட்டார்.  

2017இல், சுமந்த் ஷைலேந்திராவுக்கு இணையாக *லீ* என்ற படத்தில் நடித்தார். அதே ஆண்டில் *சஹேபா* படத்தில் ஒரு சிறப்புப் பாடலில் தோன்றினார்.
# பெருந்திரளை


**பெருந்திரளை** அல்லது **பாக்குவெட்டி** (*Humphead wrasse*) என்பது இந்தோ-பசிபிக் பிராந்தியத்தில் உள்ள பவளப் பாறைகளில் முதன்மையாக காணப்படும் ஒரு பெரிய மீன் இனம் ஆகும். இதன் வாய் அமைப்பைக் கொண்டு *பாக்குவெட்டி* என்றும் அழைக்கப்படுகிறது.  

## விளக்கம்
பெருந்திரளை மீனினமானது லாப்பிரிடே குடும்பத்தைச் சேர்ந்த பெரிய மீனினமாகும். இதில் பொதுவாக ஆண் மீன்களானது பெண் மீள்களை விட பெரியவையாக 2 மீட்டர் வரை வளரக்கூடியதாக, 180 கிலோ வரை எடைகொண்டதாக இருக்கும். என்றாலும் இவற்றின் சராசரி நீளம் ஒரு மீட்டருக்கும் குறைவாகவே உள்ளது. பெண் மீன்கள் அரிதாக ஒரு மீட்டருக்கு மேல் வளரும். இந்த இன மீனை அதன் பெரிய தடித்த உதடுகள், கண்களுக்குப் பின்னால் உள்ள இரண்டு கருப்பு கோடுகள், வளர்ந்த மீன்களின் நெற்றியில் உள்ள புடைப்பு ஆகிய தனித்த அடையாளங்களால் எளிதில் அடையாளம் காணலாம். இதன் நிறமானது மெல்லிய நீல-பச்சை நிறத்திற்கு இடையில் இருக்கும் ஆங்காங்கே பச்சை மற்றும் ஊதா-நீல நிற திட்டுகள் இருக்கும். பெரிய மீன்கள் பொதுவாக தனியாக வாழ்வதைக் காணலாம், என்றாலும் ஆண்/பெண் ஜோடிகள் மற்றும் சிறிய குழுக்களும் காணப்படுகின்றன.  

## வாழ்விடம்
செங்கடல் முகத்துவாரத்தைச் சுற்றி ஆப்பிரிக்காவின் கிழக்கு கடற்கரையிலும், இந்திய மற்றும் பசிபிக் பெருங்கடல்களின் சில பகுதிகளிலும் பெருந்திரளைகளைக் காணலாம். இளம் மீன்கள் பொதுவாக பவளப்பாறை நீரை ஒட்டிய ஆழமற்ற, மணல் திட்டுகளை ஒட்டிய பகுதிகளில் காணப்படுகிறன்றன. அதே சமயம் பெரிய மீன்கள் பெரும்பாலும் கடலின் ஆழமான பவளப்பாறைப் பகுதிகளில் காணப்படுகின்றன.  

## இனப்பெருக்கம்
பெருந்திரளை மீன்கள் நீண்ட காலம் வாழ்கின்றன. ஆனால் மிக மெதுவான இனப்பெருக்கம் விகிதம் உள்ளது. ஒரு மீனானது பாலியல் முதிர்ச்சி அடைய ஐந்து முதல் ஏழு ஆண்டுகள் ஆகின்றது. இவை சுமார் 30 ஆண்டுகள் உயிர் வாழ்கிறன. இவை ஒரு இருபாலுயிரி ஆகும். இதில் சில மீன்கள் சுமார் 9 வயதில் ஆண் தன்மையைப் பெறுகின்றன. பாலின மாற்றத்தை கட்டுப்படுத்தும் காரணிகள் இன்னும் அறியப்படவில்லை. இவை பவளப் பாறைகளுக்கு அடியில் முட்டையிடுகின்றன.  

பெருந்திரளை முட்டைகள் 0.65 மிமீ விட்டத்தில் கோள வடிவத்தில் நிறமற்று உள்ளன. முட்டையில் இருந்து வரும் குடம்பிகள் பவளப்பாறை வாழ்விடங்களில் அதன் அல்லது அருகில் வசிக்கின்றன.
# தேனி மாவட்டத்திலுள்ள கல்வி நிலையங்கள்

**தேனி மாவட்டத்திலுள்ள** கல்வி நிலையங்கள் என்பது தமிழகத்தின் தேனி மாவட்டத்திலுள்ள கல்வி நிலையங்களைப் பற்றியதாகும்.  

## கல்லூரிகள்
### கலை அறிவியல் கல்லூரிகள்
- ஹாஜி கருத்த ராவுத்தர் ஹவுதியா கல்லூரி,உத்தமபாளையம்
- ஏல விவசாயிகள் சங்கக் கல்லூரி, போடிநாயக்கனூர்
- ஜெயராஜ் அன்னபாக்கியம் பெண்கள் கல்லூரி (தன்னாட்சி), பெரியகுளம்
- நாடார் சரசுவதி கலை அறிவியல் கல்லூரி (தன்னாட்சி), வடபுதுப்பட்டி, தேனி.
- அரசு கலை மற்றும் அறிவியியல் கல்லூரி, வீரபாண்டி
- அரசு கலை மற்றும் அறிவியியல் கல்லூரி, கோட்டூா்
- அரசு கலை மற்றும் அறிவியியல் கல்லூரி, ஆண்டிபட்டி
- மதுரை காமராஜ் பல்கலைக்கழகம் மாலை கல்லூரி – பெரியகுளம்
- மதுரை காமராஜ் பல்கலைக்கழகம் – மாலை கல்லூரி தேனி
- மாவட்ட கல்வி மற்றும் பயிற்சி மையம் உத்தமபாளையம்
- எச்.கே.ஆர்.எச். கல்லூரி,
- மேரி மாதா கலை மற்றும் அறிவியல் கல்லூரி
- ஸ்ரீ ஆதி சுஞ்சனகிரி மகளிர் கல்லூரி, கம்பம்
- தேனி கலை மற்றும் அறிவியல் கல்லூரி, தேனி
- பி.எஸ்.முத்து கலை அறிவியல் கல்லூரி

### ஆசிரியர் பயிற்சி கல்லூரிகள்
- அன்னை ஆசிரியர் பயிற்சி நிறுவனம், தேனி
- செல்லம்மாள் ஆசிரியர் பயிற்சி நிறுவனம், ஆண்டிப்பட்டி, தேனி
- சௌராஷ்ட்ரா ஆசிரியர் பயிற்சி நிறுவனம், தேனி
- தேனி கம்மவார் சங்க ஆசிரியர் பயிற்சி நிறுவனம், தேனி
- திரவியம் ஆசிரியர் பயிற்சி நிறுவனம், கைலாசபட்டி
- உமையால் ஆசிரியர் பயிற்சி நிறுவனம், பெரியகுளம், தேனி
- சாரா நர்சிங் மற்றும் ஆசிரியர் பயிற்சி நிறுவனம், பெரியகுளம்

### கல்வியியல் கல்லூரிகள்
- ராமகிருஷ்ணன் சந்திரா கல்வியியல் கல்லூரி, கம்பம்
- நாடார் சரஸ்வதி கல்வியியல் கல்லூரி, வடபுதுப்பட்டி, தேனி
- ஸ்ரீ வி.பி.ஆர். கல்வியியல் கல்லூரி, தேனி
- சௌராஸ்ட்ரா கல்வியியல் கல்லூரி, தேனி
- புனித அலோசியஸ் கல்வியியல் கல்லூரி, உத்தமபாளையம்
- செயின்ட் அன்னஸ் பி.எட். மகளிர் கல்லூரி, பெரியகுளம்
- திரவியம் கல்வியியல் கல்லூரி, தேனி

### பொறியியல் கல்லூரிகள்
- அரசினர் பொறியியல் கல்லூரி, போடிநாயக்கனூர்
- பாரத் நிகேதன் பொறியியல் கல்லூரி,திம்மராசநாயக்கனூர், ஆண்டிபட்டி
- உடையப்பா பொறியியல் & தொழில்நுட்பக் கல்லூரி, வடபுதுப்பட்டி, தேனி (தற்போது இக்கல்லூரி இயங்கவில்லை)
- தேனி கம்மவார் சங்கப் பொறியியல் கல்லூரி, கொடுவிலார்பட்டி
- நாடார் சரசுவதி பொறியியல் & தொழில்நுட்பக் கல்லூரி, வடபுதுப்பட்டி
- வி.பி.வி. பொறியியல் கல்லூரி, தேவதானப்பட்டி.(தற்போது இக்கல்லூரி இயங்கவில்லை)

### மருத்துவக் கல்லூரிகள்
- அரசு மருத்துவக் கல்லூரி, தேனி
- அருண் துணை மருத்துவ மற்றும் அறிவியல் நிறுவனம், தேனி
### செவிலியர் பயிற்சி கல்லூரிகள்
- சாரா நர்சிங் மற்றும் ஆசிரியர் பயிற்சி நிறுவனம், பெரியகுளம்

### வேளாண்மைக் கல்லூரிகள்
- தோட்டக்கலைக்கல்லூரி மற்றும் ஆராய்ச்சி நிலையம்,பெரியகுளம்
- வேளாண் தொழில்நுட்பக் கல்லூரி, தேனி

### பாலிடெக்னிக் கல்லூரிகள்
- அரசு தொழில்நுட்ப கல்லூரி, கோட்டூர்
- அரசு தொழில்நுட்பக்கல்வி கல்லூரி, ஆண்டிபட்டி
- பாரத் நிகேதன் பாலிடெக்னிக் கல்லூரி,திம்மராசநாயக்கனூர், ஆண்டிபட்டி
- தங்கம் முத்து பாலிடெக்னிக் கல்லூரி, பெரியகுளம்
- தேனி கம்மவார் சங்க பாலிடெக்னிக் கல்லூரி, தேனி
- கலா பாண்டியன் பாலிடெக்னிக் கல்லூரி, போடி

## பள்ளிகள்
தேனி மாவட்ட உயர் மற்றும் மேல்நிலைப்பள்ளிகள்
# ஐயனார் பெரிய கும்பிடு



**ஐயனார் பெரிய கும்பிடு** என்பது நடு தமிழ்நாடின் கிராமப் பகுதிகளில் ஐயனாரை வழிபட எடுக்கப்படும் ஒரு திருவிழா ஆகும். இந்த விழாவானது ஆண்டுதோறும் சித்திரை - வைகாசி மாதங்களில் நடத்தப்படுகிறது.  

இந்த விழாவினால் கிராமம், குடும்பம், கால்நடைகள் போன்றவை பாதுகாக்கப்படும் என்ற நம்பிக்கை மக்களிடையே நிலவுகிறது. இரவில் ஐயனார் குதிரையில் வலம் வந்து ஊரைக் காப்பார் என்ற மரபார்ந்த நம்பிக்கையே இதன் அடிப்படை. இதனால் ஐயனார் பெரிய கும்பிடு விழாவின்போது பக்தர்கள் தங்கள் வேண்டுதலை நிறைவேற்ற குதிரை சுடுமண் சிற்பத்தை காணிக்கையாக செலுத்துகின்றனர். இந்த காணிக்கையின்போது 20 அடி உயரம் வரையில்கூட சுடுமண் சிற்பங்கள் செய்து காணிக்கையாக வழங்கப்படுகின்றன. இந்த காணிக்கை நிகழ்வானது குதிரையெடுப்பு, புரவியெடுப்பு, புரவிக் காணிக்கை என்று அழைக்கப்படுகிறது. முந்தைய காலங்களில் ஒவ்வொரு ஊரிலும் இத்திருவிழாவின்போது நூற்றுக்கணக்கான சுடுமண் சிற்பங்கள் காணிக்கையாக வழங்கப்பட்டு வந்தன. ஆனால் அண்மைக் காலமாக இந்த சுடுமண் கலை அழிந்து வருகிறது.  

இந்த விழாவின்போது இரண்டுவிதமான சுடுமண் குதிரைகள் காணிக்கைவாக வழங்கப்படுகின்றன. முதலாவது ஐயனார், அவருடைய தளபதி கருப்பரின் வாகனங்கலான குதிரைகள் வழங்கப்படுகின்றன. அடுத்து மாடு, மனிதர், ஆடு, குழந்தை என பக்தர்களின் வேண்டுதலுக்கு ஏற்ப சுடுமண் சிற்பங்கள் அமைகின்றன. வேளார் என்ற குயவர் சமூகத்தைச் சேர்ந்த தேர்ந்தெடுக்கபட்ட சிலர் மட்டுமே இந்த பிரம்மாண்ட சுடுமண் சிற்பங்களை வடிக்கும் மரபுரிமையைப் பெற்றுள்ளனர்.  

இந்த விழாக்களையும், சடங்குகளையும், சுடுமண் குதிரைகளை குயவர்கள் செய்வது, நிறுவுவது என அனைத்தையும் அமெரிக்க- பிரெஞ்சு பெண்ணான ஜுலு வேய்ன் ஒளிப்படங்களாக ஆவணப்படுத்தியுள்ளார். இவரது தேர்ந்தெடுக்கபட்ட ஒளிப்படங்கள் கொண்ட கண்காட்சியானது, *மண்ணில் தோன்றி மண்ணுக்கு: தமிழக சுடுமண் சிற்பக் காணிக்கையும் பக்தியும்* என்ற பெயரிலும், 35 நிமிட ஆவணப் படமும் இந்திராகாந்தி தேசியக் கலை மையத்தின் மூலம் நாடு முழுவதும் காட்சிப்படுத்தபட்டுள்ளது வைக்கபட்டுள்ளது.  

## ஒளிப்படத்தொகுப்பு
# தாதராட்டம்

**தாதராட்டம்** என்பது தமிழ்நாட்டில் நடத்தப்படும் ஒரு நாட்டார் கலை ஆகும். இதை *தொட்டியப்பட்டி நாயக்கர்* என்ற தெலுங்கு சமூகத்தினர் நிகழ்த்துகின்றனர். இது ஆண்களால் மட்டுமே நிகழ்த்தப்படுகிறது. இந்த ஆட்டத்தில் ஐந்து முதல் பதினாறு பேர் வரை கலந்து கொள்கின்றனர். என்றாலும் பொதுவாக ஆறுபேர் ஆடுகின்றனர்.  

இந்த ஆட்டத்தில் இதில் திருமாலின் அடியார்களான தாசர்களை போற்றி ஆடுவதால் தாதராட்டம் (தாசராட்டம்) என்றும் அழைக்கப்படுகிறது.  

இந்த ஆட்டமானது பெரும்பாலும் மாலை மறித்தல், தளிகை, ஆண்டுவிழா, கோயில் திருவிழாக்கள் போன்ற சமயம் சார்ந்த நிகழ்வுகளில் ஆடப்படுகிறது. இந்தக் கலையானது இசைக் கருவிகளுடன் பாடல், ஆட்டம் என்று அமைகிறது. இந்த பாடல்கள் தமிழ், தெலுங்கிலும் உள்ளன. இந்த கலைக்கான பின்னணி இசைக்கு தப்பு, சேமக்கலம், உறுமி போன்ற கருவிகள் பயன்படுத்தப்படுகின்றன. ஆட்டக்காரர்கள் நெற்றியில் நாமம் அணிந்து, தலைப்பாகை, வண்ணச் சட்டை, வண்ணப் பாவடை போன்ற ஆடைகளை அணிகிறனர். இதில் தெருக்கூத்துபோல கோமாளியும் உண்டு கோமாளி தொளப்பான ஆடை அணிந்திருப்பார். இந்தக் கலை தேவராட்டத்தின் பாதிப்பால் உருவானது என்பர்.
# நாகப்பட்டினம் மாவட்டத்திலுள்ள கல்வி நிலையங்கள்


**நாகப்பட்டினம் மாவட்டத்திலுள்ள** கல்வி நிலையங்கள் என்பது தமிழகத்தின் நாகப்பட்டினம் மாவட்டத்திலுள்ள கல்வி நிலையங்களைப் பற்றியதாகும்.  

## கல்லூரிகள்
### கலை அறிவியல் கல்லூரிகள்
- அ. து. ம. மகளிர் கல்லூரி

### ஆசிரியர் பயிற்சி கல்லூரிகள்
- அறிஞர் அண்ணா ஆசிரியர் பயிற்சி நிறுவனம், வேதாரண்யம்
- தேவராஜன் ஆசிரியர் பயிற்சி நிறுவனம், வேதாரண்யம்
- கலைமகள் ஆசிரியர் பயிற்சி நிறுவனம், நாகப்பட்டினம்
- கார்த்திகேயன் ஆசிரியர் பயிற்சி நிறுவனம், நாகப்பட்டினம்
- கிருஷ்ணா ஆசிரியர் பயிற்சி நிறுவனம், வேதாரண்யம்
- மாதா ஆசிரியர் பயிற்சி நிறுவனம், வேதாரண்யம்
- நாகை ஆசிரியர் பயிற்சி நிறுவனம், நாகப்பட்டினம்
- பிரைம் ஆசிரியர் பயிற்சி நிறுவனம், கில்வேலூர்
- சர் ஐசக் நியூட்டன் ஆசிரியர் பயிற்சி நிறுவனம், நாகப்பட்டினம்
- ஸ்ரீ ஸ்ரீநிவாசர் ஆசிரியர் பயிற்சி நிறுவனம், பனகுடி
- ஸ்ரீ ராம் ஆசிரியர் பயிற்சி நிறுவனம், கில்வேலூர்
- ஸ்ரீ ராமச்சந்திரா ஆசிரியர் பயிற்சி நிறுவனம், வேதாரண்யம்
- வலிவலம் தேசிகர் ஆசிரியர் பயிற்சி நிறுவனம், நாகப்பட்டினம்

### கல்வியியல் கல்லூரிகள்
- கலைமகள் கல்வியியல் கல்லூரி, நாகப்பட்டினம்
- நாகை கல்வியியல் கல்லூரி, நாகப்பட்டினம்
- பிரைம் கல்வியியல் கல்லூரி, கீழ்வேலூர்
- ராமச்சந்திரா கல்வியியல் கல்லூரி, வேதாரண்யம்
- எஸ்.கே.டி. கல்வியியல் கல்லூரி, நாகப்பட்டினம்
- சர் ஐசக் நியூட்டன் கல்வியியல் கல்லூரி, நாகப்பட்டினம்
- ஸ்ரீ குபேர விநாயகர் கல்வியியல் கல்லூரி, வேதாரண்யம்
- மாவட்ட கல்வி மற்றும் பயிற்சி நிறுவனம் (DIET), நாகப்பட்டினம்

## பொறியியல் கல்லூரிகள்
- சர் ஐசக் நியூட்டன் பொறியியல் மற்றும் தொழில்நுட்பக் கல்லூரி, நாகப்பட்டினம்
- அண்ணா பல்கலைக்கழகம் திருச்சிராப்பள்ளி, திருக்குவளை
- இடையத்தாங்குடி ஜி.எஸ். பிள்ளை பொறியியல் கல்லூரி, நாகூர்,
- செம்போடை ருக்மணி வரதராஜன் பொறியியல் கல்லூரி நாகப்பட்டினம்
- அரிஃபா தொழில்நுட்ப நிறுவனம் முன்பு ஹாஜி ஷேக் இஸ்மாயில் பொறியியல் கல்லூரி, திருக்குவளை
- பிரைம் கட்டிடக்கலை மற்றும் திட்டமிடல் கல்லூரி
### பாலிடெக்னிக் கல்லூரிகள்
- A.D.J தர்மாம்பாள் பாலிடெக்னிக் கல்லூரி, நாகப்பட்டினம்
- டான் போஸ்கோ பாலிடெக்னிக் கல்லூரி, நாகப்பட்டினம்
- ஹாஜி ஷேக் இஸ்மாயில் பாலிடெக்னிக் கல்லூரி, திருக்குவளை
- ராம். பாலிடெக்னிக் கல்லூரி, வேதாரண்யம்
- சர் ஐசக் நியூட்டன் பாலிடெக்னிக் கல்லூரி, நாகப்பட்டினம்
- வலிவலம் தேசிகர் பாலிடெக்னிக் கல்லூரி, நாகப்பட்டினம்
- சீனிவாச சுப்பராயா பாலிடெக்னிக் கல்லூரி, நாகப்பட்டினம்

## மீன்வள பொறியியல் கல்லூரிகள்
- மீன்வள பொறியியல் கல்லூரி, நாகப்பட்டினம்
# கமர் ரகுமான்


**கமர் ரகுமான்** (*Qamar Rahman*) ஓர் இந்திய அறிவியலாளராவார். கடந்த 40 ஆண்டுகளாக மீநுண் துகள்களின் உடலியல் விளைவுகளைப் புரிந்துகொள்ள விரிவாக பணியாற்றியுள்ளார். கல்நார் அழற்சி, கற்பலகை தூசி, வீடு மற்றும் சுற்றுச்சூழல் துகள் மாசுபாடு, தொழில் ஆரோக்கியத்தை மேம்படுத்துவதற்கான வழிமுறைகள் ஆகிய துறைகளில் இவர் அனைத்துலக அளவில் அறியப்படுகிறார்.  

தற்போது இந்தியாவின் லக்னோ நகரிலுள்ள அமிட்டி பல்கலைக்கழகத்தின் ஆராய்ச்சி அறிவியல் மற்றும் தொழில்நுட்பப் பிரிவின் கல்வித் தலைவராக உள்ளார்.  
செருமனி நாட்டின் ரோசுடோக் நகரில் அமைந்துள்ள ரோசுடோக் பல்கலைக்கழகம் 2009 ஆம் ஆண்டு கமருக்கு கௌரவ முனைவர் பட்டம் வழங்கி சிறப்பித்தது. 600 ஆண்டுகள் பழமை வாய்ந்த இப்பல்கலைக்கழகத்திலிருந்து முனைவர் பட்டம் பெற்ற முதல் இந்தியர் என்ற பெருமை கமருக்கு கிடைத்தது. கல்நார், புகைக்கரி மற்றும் பல மாசுபடுத்திகளின் நச்சுத்தன்மை குறித்து கமர் விரிவாக ஆய்வு செய்துள்ளார். பெண்கள் வேலை செய்யும் இடத்தில் நச்சு இரசாயனங்கள் வெளிப்படுவது பற்றிய ஒரு படத்தையும் இவர் தயாரித்துள்ளார்.  

நுண்துகள் தைட்டானியம் ஈராக்சைடு தொடர்பான இவருடைய ஒரு கருத்து பல முறைகள் மேற்கோளாக குறிப்பிடப்பட்டுள்ளது.
# சேர்வையாட்டம்

**சேர்வையாட்டம்** என்பது தமிழ்நாட்டில் நடத்தப்படும் ஒரு நாட்டார் கலை ஆகும். இதை குறும்பர் என்ற பழங்குடி சமூகத்தினருக்கானது. இது ஆண்களால் மட்டுமே நிகழ்த்தப்படுகிறது.  

சேரவை என்னும் இசைக் கருவியை அடித்து ஆடுவதால் இது சேர்வையாட்டம் என அழைக்கப்படுகிறது. இது சடங்கு சார்ந்த கலை. இவர்களின் முதன்மைக் கடவுள் வீரபத்திரர் இந்த ஆட்டத்தை ஆறு முதல் 12 பேர் ஆடுவர். இதற்கென்று ஒப்பனை, பாடல்கள் போன்றவை உண்டு. இதை இரு பிரிவினராக எதிரெதிராக வட்டமாக நின்று ஆடுவர். ஆட்டத்தின் உச்சத்தில் ஆட்டுக் கிடாய் போல தட்சனின் வேள்வியை நினைவூட்டும் விதமாக ஆடுவர்.
# நத்தனியேல் (இயேசுவின் சீடர்)


நத்தனியேல் என்பவர் இயேசுவின் சீடர்களில் ஒருவர் ஆவார். இவர் கலிலேயாவில் உள்ள கானா ஊரை சேர்ந்தவர்.  

இயேசுவின் மற்றோரு சீடரான பிலிப்பு என்பவர் நாத்தான்வேலிடம் வந்து நாங்கள் மோசேயும் மற்ற தீர்க்கதரிசிகளும் எழுதியிருக்கிறவரைக் கண்டோம். அவர் நாசரேத்தூரானுமாகிய இயேசு தான் என்றான். ஆனால் நாத்தான்வேல் மேசியா நாசரேத் ஊரிலிருந்து வருவார் என்பதை அவன் நம்பிக்கை கொள்ளவில்லை. யூத வரலாற்றில் நாசரேத் ஊரில் இருந்து எந்த ஒரு தீர்க்கதரிசிகளும் எழும்பினது இல்லை. இதனால் நாத்தான்வேல் பிலிப்பு சொன்னதை ஏற்க மறுத்தான். பிலிப்பு நாத்தான்வேலிடம் நீ வந்து பார் என்று அழைத்ததின் நிமித்தம் அவன் இயேசுவை பார்ப்பதற்கு சென்றான். இயேசு நாத்தான்வேலை தம்மிடத்தில் வரக்கண்டு கபடற்ற உத்தம இஸ்ரவேலன் என்றார். நாத்தான்வேல் இயேசுவிடம் என்னை உமக்கு எப்படி தெரியும் என்றான். அதற்கு இயேசு பிலிப்பு உன்னை அழைக்கும் முன்பே அத்திமரத்தின் கீழே உன்னை கண்டேன் என்றார். பின்பு நாத்தான்வேல் இயேசுவை நீர் தேவனுடைய மகன், இசுரவேலின் அரசன் என்றான்.  

திருமறையில் யோவான் புத்தகத்தில் மட்டும் இரு இடங்களில் இவரைப்பற்றி குறிப்பிடப்பட்டுள்ளது. யோவான் அதிகாரம் 1 மற்றும் 21. நற்செய்தி புத்தகங்கள் என்று அழைக்கப்படும் நான்கு புத்தகங்களில் மற்ற மூன்று புத்தகத்தில் இவரை பற்றிய குறிப்புகள் இல்லை.  

மத்தேயு புத்தகத்தில் குறிப்பிடப்பட்டுள்ள பன்னிரெண்டு சீடர்களில் பற்தொலொமேயு என்பவர் தான் நாத்தான்வேல் என்ற யூகங்களும் உண்டு. அனால் அதற்கான சரியான ஆதாரங்கள் கிடையாது.
# தாம்சன் மற்றும் எப்சுடீன் வகைப்பாடு

**தாம்சன் மற்றும் எப்சுடீன் வகைப்பாடு** (*Thompson and Epstein classification*) என்பது இடுப்பு எலும்பு முறிவு மற்றும் இடுப்பெலும்பு இடப்பெயர்வுகளை வகைப்படுத்தும் ஒரு அமைப்புத் திட்டமாகும்.  
## வகைப்பாடு

| வகை | விளக்கம் |  |
| --- | --- | --- |
| I | சிறு எலும்பு முறிவுடன் அல்லது எலும்பு முறிவில்லாமல் |  |
| II | இடுப்பெலும்பின் பின் பகுதி இடுப்பெலும்பு கிண்ணக்குழி வளையத்தில் பெரிய ஒற்றை முறிவு |  |
| III | இடுப்பெலும்பு கிண்ணக்குழி வளையம் நொறுங்கல் |  |
| IV | இடுப்பெலும்பு கிண்ணக்குழி அடிப்பகுதியில் முறிவு |  |
| V | தொடைத் தமனியில் முறிவு | } |
# தேவேந்திர ஜஜாரியா

தங்கப் பதக்கம் வென்ற தேவேந்திர ஜஜாரியா]]  

**தேவேந்திர ஜஜாரியா** (**Devendra Jhajharia**) (பிறப்பு: 10 சூன் 1981) இந்திய தடகள வீரரும், ஒலிம்பிக், உலக சாம்பியன்சிப் மற்றும் ஆசியான் போட்டிகளில் ஈட்டி எறியும் வீரரும் ஆவார். இவர் இணை ஒலிம்பிக் விளையாட்டுக்களில் இரண்டு முறை ஈட்டி எறிதல் போட்டிகளில் தங்கப் பதக்கம் வென்றவர். இவர் 2004 ஏதன்ஸ் இணை ஒலிம்பிக் போட்டியில் ஈட்டி எறிதலில் இந்தியாவிற்கு முதல் தங்கப் பதக்கம் வென்று தந்தவர். 2016 ரியோ இணை ஒலிம்பிக் போட்டியில் ஈட்டி எறிதலில் வெள்ளிப் பதக்கம் வென்றார். தற்போது 40 வயதாகும் இவர் 2020 டோக்கியோ இணை ஒலிம்பிக் விளையாட்டுகளில் ஈட்டி எறிதல் போட்டியில் வெள்ளிப் பதக்கம் வென்றார்.  

## இளமை வாழ்க்கை மற்றும் பின்னணி
தேவேந்திர ஜஜாரியா இராஜஸ்தான் மாநிலத்தின் சூரூ மாவட்டத்தில் 1981-ஆம் ஆண்டில் பிறந்தவர். எட்டு வயதில் மரத்தில் ஏறும் போது, உயர் அழுத்த மின் கம்பியில் இடது கை பட்டதால் செயலிழந்தது. 1997 இல் இவருக்கு ஆர். டி. சிங் என்பவர் வழிகாட்டுதலின் கீழ் ஈட்டி எறியும் விளையாட்டில் பயிற்சி பெற்றார். 2004 ஏதன்ஸ் கோடைக்கால் இணை ஒலிம்பிக் விளையாட்டுகளில், ஆடவர் ஈட்டி எறிதல் போட்டியில் தங்கப் பதக்கம் வென்றார்.  

## விளையாட்டுப் போட்டிகளில்
ஜஜாரியா 2002-இல் தென் கொரியாவில் நடைபெற்ற உடல் ஊனமுற்றோர் விளையாட்டுப் போட்டிகளில் ஈட்டி எறிதல் போட்டியில் முதல் தங்கப் பதக்கம் வென்றார். இவர் 2004 ஏதன்ஸ் இணை ஒலிம்பிக் போட்டியில் 62.015 மீட்டர் தொலைவிற்கு ஈட்டி எறிந்து உலக சாதனை படைத்து தங்கப் பதக்கம் வென்றார்.  

2013-இல் பிரான்சு நாட்டின் லியான் நகரத்தில் நடைபெற்ற உலக இணை தடகள சாம்பியன்சிப் போட்டியில் ஈட்டி எறிதலில் தங்கப் பதக்கம் வென்றார். 2014-ஆம் ஆண்டில் தென் கொரியாவில் நடைபெற்ற ஆசியான் இணை விளையாட்டுப் போட்டியில் ஈட்டி எறிதல் போட்டியில் வெள்ளிப் பதக்கம் வென்றார். 2015-இல் தோகாவில் நடைப்பெற்ற உலக இணை சாம்பியன்சிப் போட்டியில் 59.06 மீட்டர் நீளத்திற்கு ஈட்டி எறிந்து வெள்ளிப் பதக்கம் வென்றார்.  

2016-இல் துபாய் ஆசியா-ஓசியானியா விளையாட்டுப் போட்டிகளில் 63.97 மீட்டர் தொலைவிற்கு ஈட்டி எறிந்து உலக சாதனை படைத்து தங்கப் பதக்கம் வென்றார்.  

## விருதுகள்
- ராஜீவ் காந்தி கேல் ரத்னா (2017)
- பத்மசிறீ
- அர்ஜுனா விருது (2004)
## இதனையும் காண்க
- 2020 டோக்கியோ பாரா ஒலிம்பிக்
# சார்கிண்ட் மாவட்டம்



**சார்கிண்ட் மாவட்டம்** (**Charkint**, or **Chahar Kint**), ஆப்கானித்தான் நாட்டின் வடக்கில் அமைந்த பால்க் மாகாணத்தின் 15 மாவட்டங்களில் ஒன்றாகும். இம்மாவட்டத்தின் மொத்த மக்கள் தொகை 32,306 ஆகும்  
சார்கிண்ட் என்பதற்கு பாரசீக மொழியில் நான்கு நகரப் பகுதிகளைக் கொண்டது என்று பொருள. இம்மாவட்டத்தின் பரப்பளவு ஆகும்.
# இராமநாதபுரம் மாவட்டத்திலுள்ள கல்வி நிலையங்கள்


**இராமநாதபுரம் மாவட்டத்திலுள்ள** கல்வி நிலையங்கள் என்பது தமிழகத்தின் இராமநாதபுரம் மாவட்டத்திலுள்ள கல்வி நிலையங்களைப் பற்றியதாகும்.  

## கல்லூரிகள்
### கலை அறிவியல் கல்லூரிகள்
- அரசினர் மகளிர் கலைக் கல்லூரி, இராமநாதபுரம்
- அரசினர் கலைக் கல்லூரி, கடலாடி
- அரசினர் கலைக் கல்லூரி, திருவாடானை
- அரசு கலை மற்றும் அறிவியல் கல்லூரி, முதுகுளத்தூர்
- அரசினர் கலைக்கல்லூரி, பரமக்குடி
- அழகப்பா பல்கலைக்கழக மாலைக் கல்லூரி, இராமேசுவரம்
- செய்யது அம்மாள் கலை மற்றும் அறிவியல் கல்லூரி
- செய்யது அமீதா கலை மற்றும் அறிவியல் கல்லூரி
- சேதுபதி அரசினர் கலைக் கல்லூரி, இராமநாதபுரம்
- தாசீம் பீவி அப்துல் காதர் மகளிர் கல்லூரி
- வேலுமனோகரன் கலை மற்றும் அறிவியல் மகளிர் கல்லூரி
- கௌசானல் கலை மற்றும் அறிவியல் கல்லூரி, இராமநாதபுரம்
- தியாகி தர்மக்கன் அமிர்தம் கலை மற்றும் அறிவியல் கல்லூரி
- பசும்பொன் திரு. முத்துராமலிங்க தேவர் கல்லூரி
- சோனை மீனாள் கலை மற்றும் அறிவியல் கல்லூரி, இராமநாதபுரம்

### ஆசிரியர் பயிற்சி கல்லூரிகள்
- பாத்திமா ஆசிரியர் பயிற்சி நிறுவனம், இராமநாதபுரம்
- கணபதி ஆசிரியர் பயிற்சி நிறுவனம், பரமக்குடி
- மெட்ஸ் ஆசிரியர் பயிற்சி நிறுவனம், இராமநாதபுரம்
- ஆர்.கே. சாமி ஆசிரியர் பயிற்சி நிறுவனம், இராமநாதபுரம்
- ஸ்ரீ ராகவேந்திரா ஆசிரியர் பயிற்சி நிறுவனம், பரமக்குடி
- தெய்வீக திருமுகன் பசும்பொன் தேவர் ஆசிரியர் பயிற்சி நிறுவனம், கமுதி

### கல்வியியல் கல்லூரிகள்
- சி.எஸ்.ஐ. கல்வியியல் கல்லூரி, இராமநாதபுரம்
- கணபதி கல்வியியல் கல்லூரி, பரமக்குடி, இராமநாதபுரம்
- புரட்சித் தலைவர் டாக்டர் எம்.ஜி.ஆர். கல்வியியல் கல்லூரி, இராமநாதபுரம்
- ஆர்.கே. சாமி கல்வியியல் கல்லூரி, இராமநாதபுரம்
- மாவட்ட கல்வி மற்றும் பயிற்சி நிறுவனம், இராமநாதபுரம்

### வேளாண்மைக் கல்லூரிகள்
நம்மாழ்வார் வேளாண்மை மற்றும் தொழில்நுட்பக் கல்லூரி (என்.சி.ஏ.டி), இராமநாதபுரம்  

### உணவக மேலாண்மையியல் கல்லூரிகள்
- ஜாஸ் கேட்டரிங் கல்லூரி, இராமநாதபுரம்
- கிங்ஸ் கேட்டரிங் கல்லூரி, இராமநாதபுரம்

### துணை மருத்துவ கல்லூரிகள்
- எஸ்.ஐ.டி.கல்லூரி, இராமநாதபுரம்

### பிசியோதெரபி கல்லூரிகள்
- பயனீர் பிசியோதெரபி கல்லூரி

### பொறியியல் கல்லூரிகள்
- முஹம்மது சதக் பொறியியல் கல்லூரி, கீழக்கரை
- அண்ணா பல்கலைக்கழகம் திருச்சிராப்பள்ளி, இராமநாதபுரம்
- கணபதி செட்டியார் பொறியியல் மற்றும் பரமக்குடி
- சையத் அம்மாள் பொறியியல் கல்லூரி, இராமநாதபுரம்
- செல்வம் பெண்கள் சிறப்பு பொறியியல் தொழில்நுட்பக் கல்லூரி, இராமநாதபுரம்

### பாலிடெக்னிக் கல்லூரிகள்
- முஹம்மது சதக் பாலிடெக்னிக், கீழக்கரை
- ஸ்ரீ முத்தாலம்மன் பாலிடெக்னிக் கல்லூரி, பரமக்குடி
- உதயம் பாலிடெக்னிக் கல்லூரி, ராமேஸ்வரம்
- ஸ்ரீ வாரி மாயசுதன் பாலிடெக்னிக் கல்லூரி, இராமநாதபுரம்
# 1050 அலுமினியம் உலோகக் கலவை

**1050 அலுமினியம் உலோகக் கலவை** (*1050 aluminium alloy*) என்பது அலுமினியத்தை அடிப்படையாகக் கொண்டு வணிக ரீதியாக தூய்மை செய்யப்பட்ட (1000 அல்லது 1xxx தொடர்) கலப்புலோகமாகும். பிதுக்கி வார்த்தல் அல்லது உருட்டல் மூலம் தயாரிக்கப்படும் இவ்வகை கலப்புலோகம் வார்ப்புருக்களில் பயன்படுத்தப்படுவதில்லை.  
பொதுவாக மின் மற்றும் இரசாயன தொழில்களில் 1050 அலுமினியக் கலப்புலோகம் பயன்படுத்தப்படுகிறது. அதிக மின் கடத்துத்திறன், அரிப்பு எதிர்ப்பு மற்றும் சிறப்பான வேலைத்திறன் போன்றவை இதன் சிறப்புகளாகும். மற்ற உலோகக்கலவைகளை விட அதிக வெப்ப கடத்துத்திறன் கொண்டது என்பதால் 1050 கலப்புலோகம் சில சமயங்களில் வெப்பநீர்த் தொட்டிகள் தயாரிக்கவும் பயன்படுத்தப்படுகிறது. கலப்புலோகத்தில் கணிசமாக கலந்துள்ள உலோகங்களுடன் ஒப்பிடும்போது இது குறைந்த வலிமையைக் கொண்டுள்ளது. குளிர்வித்தல் செய்வதன் மூலம் இதை வலுப்படுத்த முடியும், ஆனால் வெப்பமூட்டல் மூலம் வலுப்படுத்த இயலாது.  

Al99.5, 3.0255 மற்றும் A91050 ஆகியவை இதன் மாற்றுப் பெயர்களாகும். பின்வரும் தரங்கள் இதை விவரிக்கின்றன.  

- ஏ.எசு.டி.எம். பி 491: அலுமினியம் மற்றும் அலுமினியம்-உலோகக் கலவை ஆகியவற்றிற்கான தரநிலை விவரக்குறிப்பு பொது நோக்கத்திற்கான பயன்பாடுகளுக்காக பிதுக்கி வெளியேற்றப்பட்ட வட்டக் குழாய்கள் தயாரிப்பு
- ஐ.எசு.ஓ 6361: அலுமினியம் மற்றும் அலுமினியம் உலோகக் கலவை தாள்கள், கீற்றுகள் மற்றும் தட்டுகள் தயாரிப்பு
## வேதி இயைபு
1050 அலுமினியம் உலோகக் கலவையில் கலந்துள்ள உலோகங்களின் இயைபு பின்வருமாறு:  
- அலுமினியம்: 99.5%
- செப்பு: 0.05%
- இரும்பு: 0.4%
- மக்னீசியம்: 0.05%
- மாங்கனீசு: 0.05%
- சிலிக்கான்: 0.25%
- தைட்டானியம்: 0.03%
- வனேடியம்: 0.05%
- துத்தநாகம்: 0.05%
# கீதா கோதா



**கீதா கோதா** (**Geeta Koda)** இந்தியாவைச் சேர்ந்த ஓர் அரசியல்வாதி<nowiki/>யாவார். இந்திய தேசிய காங்கிரசு உறுப்பினரான இவர் ஜெய் பாரத் சமந்தா கட்சியின் முன்னாள் உறுப்பினராக இருந்தார்.  

## அரசியல் வாழ்க்கை
கோதா மேற்கு சிங்பம் மாவட்டத்தில் உள்ள ஜெகனத்பூர் தொகுதியில் இருந்து தேர்ந்தெடுக்கப்பட்டு சார்கண்ட் மாநிலத்தின் சட்டமன்ற உறுப்பினராக உள்ளார். ஓ பழங்குடி இனத்தைச் சேர்ந்த இவர் சார்க்கண்டின் முன்னாள் முதல்வர் மது கோடாவை மணந்தார்.  

பிப்ரவரி 2017 ஆம் ஆண்டில் நாடாளுமன்ற அவைத்தலைவர் சுமித்ரா மகாயன் இவரை பொதுநலவாய பெண் நாடாளுமன்ற உறுப்பினர்கள் வழிநடத்தல் குழுவின் (இந்தியா பிராந்தியம்) உறுப்பினராக நியமித்தார்.
# சுஜாதா விஜயராகவன்

**சுஜாதா விஜயராகவன்** (*Sujatha Vijayaraghavan*) நடனக் கலைஞர், இசைக்கலைஞர், இசைக்கலைஞர் மற்றும் நுண்கலை ஆராய்ச்சி அறிஞர் என பன்முகங்கள் கொண்ட ஓர் இந்திய எழுத்தாளராவார். புதுச்சேரி பல்கலைக்கழகத்தில் இவர் பேராசிரியராகப் பணியாற்றினார். தமிழ்நாட்டின் சென்னை நகரிலுள்ள நாரத கான சபையின் பாரம்பரிய கலைப் பிரிவுகளில் ஒன்றான நாட்டிய அரங்கம் பிரிவுடன் இணைந்து இவர் இயங்கினார். அமெரிக்காவின் சிக்காக்கோ நகரிலுள்ள நாட்டிய நடன திரையரங்கு என்ற பாரம்பரிய பரதநாட்டிய நிறுவனத்தோடும் இணைந்து செயல்பட்டார். மேலும் இவர் முன்னோடி பரதநாட்டிய நடனக் கலைஞர் கலாநிதி நாராயணனுடன் தொடர்பு கொண்டிருந்தார் .  

தமிழ் பட வர்ணம் திட்டத்தில் மூத்த உறுப்பினராக இருந்த சுஜாதா ஆண்டவன் பிச்சை மற்றும் கும்பகோணம் பானுமதி போன்ற பரதநாட்டிய நடனக் கலைஞர்களின் வாழ்க்கை மற்றும் படைப்புகள் குறித்த பல ஆவணப்படங்களை இயக்கியுள்ளார் . அனிதா குகா, போன்ற நடனக் கலைஞர்களுடன் இணைந்து பரதநாட்டிய நடன தயாரிப்புத் திட்டங்களிலும் இவர் ஒத்துழைத்துள்ளார். தேவி பாரதம் என்ற இசையமைப்பில் பெரும் புகழ்பெற்றார் *:* இது பங்கிம் சந்திர சாட்டர்ச்சி எழுதிய தேசிய பிரார்த்தனை பாடலும் சுப்பிரமணிய பாரதி தமிழில் மொழிபெயர்த்த பாடலுமான வந்தே மாதரம் என்ற பாடலை அடிப்படையாகக் கொண்ட இசை நிகழ்வாகும்.  

## நூல் விளக்கம்
- *ஒரு சிறிய வைரம்* ] (தமிழில்). வானதி பதிப்பகம் 1990.
- *அரங்கம் : நாவல்* (தமிழில்). வானதி பதிப்பகம் ,1993.
- *எந்தையும் தாயும்* (தமிழில்). வானதி பதிப்பகம். 1995.
- *அமைதியானவன்* . (2009) பெங்குவின் புத்தகங்கள் . .
- *நூறு தமிழ் நாட்டுப்புற மற்றும் பழங்குடி கதைகள்* . (2010; அரு இராமநாதன் உடன்) ஓரியண்ட் பிளாக்சுவான் .ISBN&nbsp;978-81-250-3920-4 .
# இருஹானி சர்மா


**இருஹானி சர்மா** (*Ruhani Sharma*) ஓர் இந்திய நடிகையும் வடிவகியும் ஆவார், இவர் முதன்மையாக தெலுங்குத் திரைப்படங்களில் பணியாற்றுகிறார். *சி லா சௌவ்* (2018) என்ற காதல் படத்தில் நடித்ததற்காக இவர் பாராட்டுகளைப் பெற்றார்.  

## தொழில்
இமாச்சலப் பிரதேசத்தின் சோலனில் பிறந்து வளர்ந்தார். சண்டிகரின் பஞ்சாப் பல்கலைக்கழகத்தில் பட்டம் பெற்றார். 2013இல் முதன்முதலில் பஞ்சாபி இசைத் தொகுப்புக்களான "கிளாஸ்ரூம்", "குடி து படகா" ஆகியவற்றில் தோன்றினார். இவர் தமிழ்த் திரைப்படங்களில் "கடைசி பெஞ்ச் கார்த்தி" படத்தில் அறிமுகமானார். 2018இல் ராகுல் ரவீந்திரன் இயக்கிய *சி லா சௌ* என்ற தெலுங்குத் திரைப்படத்தில் அறிமுகமானார். மேலும் இவரது நடிப்பு நல்ல வரவேற்பையும் பாராட்டையும் பெற்றது. 2019இல் ரஞ்சித் சங்கர் எழுதி இயக்கிய கமலா என்ற மலையாள திகிலூட்டும் படத்தில் அறிமுகமானார்.
# பிரியங்கா ஜவால்கர்


**பிரியங்கா ஜவால்கர்** (*Priyanka Jawalkar*) (பிறப்பு 12 நவம்பர் 1992) ஓர் இந்திய நடிகையும் வடிவழகியும் ஆவார். குறிப்பாக இவர் தெலுங்கு மொழி படங்களில் பணியாற்றுகிறார். 2017ஆம் ஆண்டு வெளியான *காலா வரம் ஆயே* படத்தின் மூலம் நடிகையாக அறிமுகமான இவர், *டாக்ஸிவாலா*, *திம்மருசு*, *எஸ்ஆர் கல்யாணமண்டபம்* போன்ற படங்களில் நடித்துள்ளார்.  

## ஆரம்ப வாழ்க்கையும் தொழிலும்
பிரியங்கா , 12 நவம்பர் 1992இல் ஆந்திராவின் அனந்தபூரில் ஓர் மராத்தி பேசும் குடும்பத்தில் பிறந்தார். கணினி அறிவியல் பட்டதாயான இவர், ஐதராபாத்து, தேசிய ஆடை வடிவமைப்பு நிறுவனத்தில் ஆடை வடிவமைப்பு தொடர்பான சான்றிதழ் பட்டம் பெற்றுள்ளார். தனது புகைப்படங்களில் சிலவற்றை சமூக ஊடகங்களில் பதிவேற்றிய பிறகு திரைப் படங்களுக்காக அணுகப்பட்டார். 2017 ஆம் ஆண்டு சம்பத் வி.குமார் இயக்கிய தெலுங்கு மொழித் திரைப்படமான *காலா வரம் ஆயே* என்ற படத்தில் அறிமுகமானார். நவம்பர் 2018இல், இவரது இரண்டாவது படமான *டாக்ஸிவாலா* வெளியிடப்பட்டது. இதனை ராகுல் சங்க்ரித்யன் என்பவர் இயக்கியிருந்தார். இவரது நடிப்பில் 2021இல் இரண்டு படங்கள் வெளிவர உள்ளன.
# அசோக் குமார் சென்



**அசோக் குமார் சென்** (*Ashoke Kumar Sen*)(10 அக்டோபர் 1913 - 21 செப்டம்பர் 1996) ஓர் இந்திய வழக்கறிஞர் ஆவார். இவர் இந்தியாவின் முன்னாள் அமைச்சராகவும், இந்திய நாடாளுமன்ற உறுப்பினராகவும் இருந்துள்ளார். இவர் அதிக முறை நாடாளுமன்ற உறுப்பினராக இருந்தது மட்டுமல்லாமல், ஏழுக்கும் மேற்பட்ட பிரதமர்களிடம் அமைச்சராகவும் இருந்தார். பல தசாப்தங்களாக, இவர் தவிர்க்க முடியாத மத்திய சட்ட அமைச்சராக இருந்தார்.  

## சுயசரிதை
அசோக் குமார் சென், 1913இல் ஒரு பிரபலமான பைத்யா பிராமணக் குடும்பத்தில் பிறந்தார். இவரது தந்தை மாவட்ட ஆட்சியராக இருந்தார். இவரும் அண்ணன் சுகுமார் சென்னும் ஒடிசாவின் சம்பல்பூர் உயர்நிலைப் பள்ளியில் மாணவர்களாக இருந்தனர். சுகுமார் சென் இந்திய அரசு ஊழியரும், இந்தியாவின் முதல் இந்தியத் தலைமைத் தேர்தல் ஆணையர் என்ற பெருமையைப் பெற்றவர். இந்தியா, சூடான் , நேபாளத்தின் முதல் தலைமை தேர்தல் ஆணையராக இருந்துள்ளார். சுகுமார் சென், இங்கிலாந்தின் இலண்டன் பொருளியல் பள்ளியில் படிக்கும்போது இவரது கல்விக்கு நிதியளித்தார்.  

இலண்டனிலிருந்து திரும்பியதும், கொல்கத்தா பல்கலைக்கழகத்தின் நகரக் கல்லூரியில் சட்டம் கற்பிக்கத் தொடங்கினார். பின்னர் தனது 26வது வயதில் கல்கத்தா உயர்நீதிமன்றத்தில் சட்டப் பய்ற்சியினைத் தொடங்கினார். இவர் ஏற்கனவே வணிகச் சட்டம் பற்றி ஒரு புத்தகத்தை எழுதியிருந்தார். அதற்கு இந்தியாவின் எதிர்கால தலைமை நீதிபதியான சுதி ரஞ்சன் தாஸ் அணிந்துரை வழங்கினார்.  

சில வருடங்களுக்குப் பிறகு, பிப்ரவரி 1943 இல், அசோக் குமார் சென் தனது மூத்த வழக்கறிஞர் சுதி ரஞ்சன் தாஸின் ஒரே மகள் அஞ்சனா தாஸ் என்பவரை மணந்தார். இவர்களுக்கு இரண்டு மகன்களும் இரண்டு மகள்களும் இருந்தனர். இவர், உச்ச நீதிமன்றத்தின் மூத்த வழக்கறிஞராகவும், உச்ச நீதிமன்ற வழக்கறிஞர்கள் சங்கத்தின் தலைவராகவும் பல முறை இருந்தார்.  

சென், இரண்டாவது, மூன்றாவது, நான்காவது, ஐந்தாவது , எட்டாவது மக்களவையில் உறுப்பினராக இருந்தார்.  

பின்னர் இவர் மாநிலங்களவை உறுப்பினராக நியமிக்கப்பட்டார். தான் இறப்பதற்கு சில மாதங்களுக்கு முன்பு ஏப்ரல் 1996 வரை மேல் சபையில் உறுப்பினராக இருந்தார்.  

## அமைச்சர் பணி
அசோக் சென் நேருவின் கீழ் மத்திய சட்ட அமைச்சராக இருந்தார். மேலும், இவர் தகவல் தொடர்பு, எஃகு, சுரங்கங்கள் போன்ற பிற துறைகளுக்கும் பொறுப்பு வகித்தார்.  

## பிற நடவடிக்கைகள்
தனது வாழ்நாளில், சென், *பசிம் பங்கா சேவா சமிதி* என்ற ஒரு தொண்டு நிறுவனத்தைத் தொடங்கினார். இவர் இந்திய கால்பந்து சங்கத்தின் தலைவராகவும் பணியாற்றினார். இவரது வாழ்நாளில், பல அரிய தொகுப்புகளுடன் கூடிய ஒரு பெரிய சட்ட நூலகத்தையும் உருவாக்கினார். இந்த நூலகம் உலகின் மிகப்பெரிய தனியார் சட்ட நூலகங்களில் ஒன்றாக கருதப்படுகிறது.  

## நினைவுச்சின்னங்கள்
இவர் பெயரில் இந்திய உச்சநீதிமன்றத்தில் ஒரு கட்டிடம் உள்ளது. இவரது உருவப்படமும் அங்கு தொங்குகிறது. சென் மீது பல ஆவணப்படங்களும் தயாரிக்கப்பட்டுள்ளன.  

## குடும்பம்
இவரது அண்ணன் சுகுமார் சென் தவிர, இவருக்கு மற்றொரு சகோதரர் அமியா குமார் சென், இரவீந்திரநாத் தாகூரின் கூட்டாளியாக இருந்தார். தாகூர் குடும்ப செய்தித்தாள் பற்றிய புத்தகத்தை எழுதிய அமியா, முன்பு கொல்கத்தா பல்கலைக்கழகத்தில் விரிவுரையாளராகவும், கொல்கத்தா நகரக் கல்லூரியின் முதல்வராகவும் இருந்தார். இவர், நோபல் பரிசு பெற்ற பொருளாதார நிபுணர் அமர்த்தியா சென் என்பவரின் மாமாவும் ஆவார்.
# கீரிப்பல்லன் சுறா


**கீரிப்பல்லன் சுறாக்கள்** (*Thresher shark*) என்பவை உலகின் அனைத்து மித வெப்ப, வெப்பமண்டலப் பெருங்கடல்களில் காணப்படும் அலோபிடே குடும்பத்தின் பெரிய லாம்னிஃபார்ம் சுறாக்கள் ஆகும். இந்த குடும்பத்தில் தற்போது மூன்று இனங்கள் உள்ளன. இவை அனைத்தும் அலோபியாஸ் இனத்திற்குள் உட்பட்டவ.  

2007 முதல் பன்னாட்டு இயற்கை பாதுகாப்பு சங்கத்தால் இந்த மூன்று சுறா இனங்களும் அழிவாய்புள்ள இனம் என்று பட்டியலிடப்பட்டுள்ளன. இவை அனைத்தும் பிரபலமான மீன் பிடி விளையாட்டுக்கான மீன்கள் ஆகும். இந்த சுறாக்களானது, அவற்றின் இறைச்சி, கல்லீரல் (சுறா கல்லீரல் எண்ணெய்க்கு ), தோல், துடுப்பு (சுறா சூப்புக்காக) போன்றவற்றிற்காக வேட்டையாடப்படுகிறன.  

இவை மனிதர்களுக்கு அச்சுறுத்தலானவையாகத் தெரியவில்லை.  

## வகைபாடு
இந்த சுறாவின் இனம் மற்றும் குடும்பத்தின் பெயரானது கிரேக்கச் சொல்லான , , என்ற சொல்லில் இருந்து வந்தது. இது கிரேக்க மொழியில் நரி யைக் குறிக்கும் சொல்லாகும். மேலும் இது, **நீண்ட வால் சுறா, சாதாரண அறுவாள் சுறா**, *அலோபியாஸ் வல்பின்*, ** நரி சுறா** என்றும் அழைக்கப்படுகிறது. இதன் பொதுவான அறுவாள் சுறா என்ற பெயரானது இதற்கு உள்ள அறுவாள் போன்ற வால் துடுப்பினால் உண்டானது. இது சுறாவின் உடலில் நீண்டு இருக்கும்.
# பழைய காயல்

**பழைய காயல்** (*Palayakayal*) என்பது இந்திய ஒன்றியம், தமிழ்நாட்டின், தூத்துக்குடி மாவட்டம், திருவைகுண்டம் ஊராட்சி ஒன்றியத்துக்கு உட்பட்ட ஒரு சிற்றூர் ஆகும்.  

## அமைவிடம்
பழைய காயல், மாவட்ட தலைநகரான தூத்துக்குடியிலிருந்து 17 கிலோ மீட்டர் தொலைவிலும், திருவைகுண்டத்திலிருந்து 24 கிலோ மீட்டர் தொலைவிலும், மாநிலத் தலைநகரான சென்னையிலிருந்து 633 கிலோ மீட்டர் தொலைவிலும் உள்ளது.  

## வரலாறு
இந்த ஊரானது ஒரு காலத்தில் காயல் என்று அழைக்கபட்டது. இது பாண்டியர் துறைமுகங்களில் ஒன்றாக இருந்தது. பாண்டியர் படைகளுக்காக இந்த துறைமுகம் வழியாக அரேபியக் குதிரைகள் இறக்குமதி செய்யப்பட்டன. முதலாம் மாறவர்மன் குலசேகர பாண்டியன் காலத்தில் இங்குவந்த மார்கோ போலோ இங்கு நடந்த முத்துக் குளித்தல் பற்றியும், குதிரை இறக்குமதி பற்றியும் எழுதியுள்ளார்.  

## ஊரில் உள்ள கோயில்கள்
- பழைய காயல் சங்குமுகேசுவரர் கோயில்